贈天童英書記
作者：史浩
朝代：宋

paragraphs: 學禪見性本，學詩事之餘。
二者若異致，其歸豈殊途。
方其空洞間，寂默一念無。
感物賦萬象，儒懸鏡太虛。
不將亦不迎，其應常如如。
向非悟本性，未免聲律拘。
英師箇中人，以詩隠浮圖。
桃紅柳青青，翠竹黄花俱。
誤落世間耳，脫畧公卿徒。
昨朝得東風，打包過江湖。
胡爲來帝鄉，叫閽徹宸居。
堂堂老阿師，道價東西徂。
住山垂一世，學子紛雲趨。
寒潭風靜練，皎月天心孤。
邇來隻屨輕，片雪銷洪爐。
願言立强名，故事臣敢誣。
事成明當發，長吟入春蕪。
從茲窣堵波，山雪閟天書。
顧我坐學省，兀兀如守株。
因君聽篷雨，爲謝故溪魚。